LidanRubinov/Halacha-QA huggingface dataset:
שאלה: רישום בכתובה לגר שאביו יהודי: שאלה אישית ומאד חשובה. למה לגר שאביו יהודי כותבים בכתובה לבית אברהם אבינו, אם הכתובה היא סוג של תעודה אז למה אני מאבדת את כל הזכויות שלי ומעמד שלי כמו של גר שלא היה לו שום קשר ליהדות לפני גיור? דבר זה מאד פוגע!
תשובה: כאשר מישהו נולד לאבא יהודי ואמא גויה הוא מתייחס אחר אמו ולא אחרי אביו ומכיוון שכך הוא לא נחשב יהודי. ולכן גם כאשר היא מתגיירת היא ממשיכה לא להתייחס אחר אביה. יש להבחין בין התייחסות הלכתית לבין התייחסות ביולוגית.
שאלה: הרחקות באיסורי דרבנן: אדוני הרב, לפני כמה זמן התעוררה במוחי שאלה. אני יודעת שאיסור ערבוב עוף עם חלב הוא מדרבנן, ואיסור זה נוצר בגלל "החרדה" להתבלבל בין בשר בקר והודו למשל וכד.כי הם דומים וכולי. אך היום, אין שום בעיה לבלבל שמנת חלבית וצמחית!!? אני יכולה להכין פסטה ברוטב שמנת צמחית שטעמה יהיה זהה כמעט לחלוטין לשמנת חלבית אמיתית! אז למה לא עושים חוק דרבנן חדש שאוסר גם לאכול מוצרי "דמויי חלב" אחרי בשר מחשש בלבול? או שיורידו את החוק שאוסר אכילה של עוף עם חלב!! הרי כעת אנחנו חיים בעולם שאין מי ש"יעבוד" עלינו או ישקר עלינו בנוגע לדברים האלה.אני חושבת שזה פסול לא "לערבב עוף עם חלב מחשש להתבלבל או לטעות" אבל כן לשים על השולחן מאכל מחלב צמחי עם בשר או לפחות לשתות כוס קפה עם חלב צמחי אחרי ארוחה בשרית.
תשובה: לשואלת! לדעתי אינך מבינה עד תום את ענין איסורי דרבנן, אנסה להסביר לך בקצרה. ישנם דברים שחכמינו זכרונם לברכה אסרו מחמת מראית עין וזה הדוגמא שהבאת אכילת שמנת צמחית וכדו', ובאיסורים כגון אלו כשאין מראית עין באמת הותר הדבר. אולם ישנם איסורים שח אסרו אותם לא מחמת מראית עין אלא מחמת שקבעו חכמים שיש בהם איסור עצמי כגון אכילת בשר עוף בחלב, שאינו אסור מחמת מראית עין שכן גם אם האדם יודע בודאות שזה בשר עוף אסור הדבר, כיון שח קבעו שיש באכילת בשר עוף בחלב דימיון גדול מבחינה אמיתית לבשר בקר.
שאלה: בשולי עכו"ם בהשגחת ישראל: מרק עוף ירקות שהכינה עובדת זרה, כאשר אישה משגיחה על הבישול אבל לא מדליקה את האש, האם מותר באכילה?
תשובה: מותר רק לצורך אדם חולה שגר באותו בית, אבל לאנשים בריאים זה בישולי גויים - ואין להתיר.
שאלה: הלבנת פנים של מגיד שיעור: קורה לפעמים שבזמן שהדרשן או מגיד השיעור דורשים בבית המדרש או הכנסת ישנם אנשים שמעיינים בספר או מתפללים. אני לאחרונה קראתי שזה אסור משום הלבנת פנים. האם הרב יכול לכוון אותי לספר או מקור בו כתוב על עניין זה? יש לי רעיון להדפיס את זה ולתלות בלוח מודעות של בית הכנסת לזיכוי הרבים. תזכה לשנים רבות ונעימות
תשובה: איני מכיר מקור כתוב המתייחס באופן ספיציפי לתופעה שכתבת. אולם יש דברים שאין להם צורך במקורות. אתה וודאי יכול למצוא כמה מקורות בענין הלבנת פנים, ולהוסיף שכיון שמן הסתם עיון בספר לנגד עיניו של הדרשן מלבין את פניו הרי זה בכלל הלבנת פנים. וגם אם לא בטוחים שאכן הדבר מפריע לדרשן, ספק דאורייתא לחומרא. ישר כח ובהצלחה.
שאלה: לא אמרנו תחנון בטעות - להשלים?: אני משמש כשליח ציבור ובמהלך התפילה עם תחילת תחנון אחד המתפללים טען כי היום לא אומרים תחנון וכמו כן מתפלל נוסף גם חיזק את דבריו (חשבתי בשל בר מצווה או ברית) אך בסיום התפילה התברר כי הם טעו והיטעו. מה הדין, האם ניתן להגיד תחנון לאחר התפילה או אם ניתן להשלים? אני ספרדי.
תשובה: מקומו של התחנון הוא סמוך לחזרת הש"ץ, לא אחרי התפילה.
שאלה: להוסיף עלון שבת לזיכוי הרבים?: ברצוני להתייעץ עם הרב בנוגע לרעיון שיש לי.קבלתי על עצמי שנה שעברה להשתדל להשתפר במשהו שקשור לנושא של בין אדם לחברו.משמיים יצא שהתחלתי בנושא החשוב של שמירת הלשון.ב"ה כבר סיימתי 2 מחזורי לימוד וכעת התחלתי את הבא.אני גם לקחתי על עצמי להפיץ את העניין במקום עבודתי ובין חברי, וב"ה יש הצלחה.עכשיו עלה לי רעיון לנסות ולעשות מעשה בכיוון זה בבית הכנסת בו אני מתפלל.מתוך הכרה בחשיבות העצומה של אחדות ו ותיקון המידות, חיפשתי ומצאתי לאחר עזרה עלון שבת נחמד בשם "איש לרעהו" (אולי הרב מכיר?)זה עלון שמתמקד בתיקון המידות, כאשר הרעיונות קשורים תמיד לפרשת השבוע.ישנם גם הרבה סיפורים חסידיים יפים על מידות וכו.אני נורא התלהבתי מעלון זה וכעת חשבתי להפיצו בבית הכנסת.אני בטוח שאנשים יאהבו אותו ויפיקו ממנו תועלת!אנשים הרי אוהבים לקרוא מעשיות.צריך להזמין לפחות 20 עלון וזה יעלה רק 10 ש"ח לחודש.שווה לדעתי לנסות.וזו שאלתי - הרב בוודאי מכיר את נושא העלונים בבתי הכנסת.אצלנו ב"ה אין הרבה עלונים כלל, רק 2 קבועים.לפעמים מצטרפים עוד איזה עלון או שניים אבל זהו.לזכות הקהילה יאמר שאני לא זוכר שראיתי אנשים קוראים בזמן התפילה או הדרשה בעלון. מה דעתו של הרב בעניין? אני מפחד שמא אולי פתאום יתחילו לקרוא בזמן התפילה ואז נמצא שאני החטאתי את הרבים או שמא עדיף כיוון פעולה אחר? תזכה לשנים רבות ונעימות.אורך ימים ושנות חיים יוסיפו לך.
תשובה: שהעלון יחולק אחרי התפילה.
שאלה: טיול לסיני: האם מותר לטייל בסיני או בחלק מסיני? על פי אילו גבולות בודקים כיום מהי נחשבת יציאה מהארץ - גבולות ההבטחה, עולי מצרים או עולי בבל?
תשובה: הכלל הולך לפי גבולות עולי מצרים. מי שגר היום בעבר הירדן שהיא בגבול עולי מצרים, הוא מקיים מצוות יישוב הארץ למרות שלגבי מצוות מסוימות עבר הירדן לא נתקדשה כמו יהודה ושומרון. המלבי"ם בפירושו לתורה על פרשת מסעי כותב שהגבולות שהובטחו לאברהם אבינו הם הרבה יותר רחבים, ואילו הגבולות שסומנו בפרשת מסעי הם צומצמו בגלל חטא המרגלים וכל החולשה שבעקבותיו. לפי המלבי"ם הזה, היום יש מצווה לגור בארץ לפחות בגבולות שנצטוו עולי מצרים לכבוש. ולפי זה סיני אינה נכללת בגבולות שעולי מצרים מחוייבים לכבוש. לכן כשיש שלטון ישראל, מותר ללכת לשם כי מותר להרחיב את הגבול. אולם כיום שסיני נמצאת מחוץ לגבולות מדינת ישראל לדעתי יש בעיה לצאת לשם.
שאלה: ילדי כהן וגרושה: גדלתי בירושלים בבית דתי ציוני ואני בוגר תנועת בני עקיבא. עם השנים בחרתי לפנות לדרך אחרת, הורדתי את הכיפה אך נשראתי תמיד לצד הדת. מוקיר ומעריך ואוהב. רצה המקרה ואהבת חיי לה נישאתי הייתה גרושה ולאור העובדה כי אני כהן - נאלצתי להתחתן נשואים אזרחיים. הדבר אמנם כאב לי מאוד, אולם - זוהי בחירתי ואני שלם עימה מאוד. אישתי נושאת ברחמה את בני בכורי ובנקודה זו צפות ועולות לי שאלות הלכתיות רבות. כפי שאני מבין, בני לא יהיה כהן - אולם מה יהיה? ישראל? ואם כן האם עליי לעשות פדיון בכורות. האם מותר לו לעלות לתורה כישראל? האם לי מותר לעלות לתורה כישראל? אני מבין כי נושא זה בעייתי ואולי דווקא לכן ארוי להתייחסות
תשובה: : א. פדיון הבן אתה מפריש כסף אולם לוקח לעצמך ואינך נותן לכהן אחר. ועשיית הפדיון היא ללא ברכה. ב. הילד נחשב כישראל ולא כהן. מותר לו לעלות לתורה כישראל. ג. הוזכר בהלכה שכלפיך לא נותנים לך את הכבוד של הכהונה לכן אינך יכול לעלות ראשון. אולם לעלות שלישי תלוי הרב של המקום האם מחרים מי שנשוי לאישה האסורה עליו. אם קראו לך לעלות שלשי תעלה. בשורות טובות
שאלה: דיני מעשר כספים מפורטים: בבקשה אבקש לפרט לי ברמה היומיומית-חודשית-שנתית את הצד המעשי של הפרשת מעשר: מינוס בבנק, תשלומי ארנונה-חשמל וכו, כסף שוטף לילדים, צדקה שוטפת, הוצאות הבית וכו. הבעל עצמאי ויש הוצאות של מע"מ, רואה חשבון וכו וההכנסה משתנה כל חודש. איך עושים את החישוב המדויק?
תשובה: מעשר כספים הינו מנהג. אמנם מנהג מחייב אבל מאחר והוא מנהג יש מצבים בהם אין צריך לתת מעשר. מי שחי ברמת חיים רגילה והוצאותיו אינן חריגות ויש לו מינוס בבנק, פטור ממעשר כספים. שיתן כל חודש סכום קבוע לצדקה אולם אינו חייב במעשר דווקא. את המעשר מחשבים מהרווחים לאחר ניכוי הוצאות. את ההוצאות על ארנונה, חשמל, מע"מ, רואה חשבון, וכד' של המשרד או מקום העבודה של בעלך מנכים מהרווח ומחשבים את המעשר רק מהרווח לאחר ניכוי כל ההוצאות השוטפות והמזדמנות של המשרד. כמו כן, ביטוח לאומי, מס הכנסה וכד', גם לא נחשבים לחשבון המעשר כספים אלא מחשבים מהמשכורות נטו בבנק. כשקרן הפנסיה תיפתח, יש לנכות ממנה מעשר כספים. הוצאות הבית אינן נחשבות הוצאות בכדי לנכות אותן מהרווחים. לא ניתן לחשב ככספי מעשר כל דבר שחייבים לשלם, כגון: הלוואה שניקחה מגמ"ח או לממן לימודי קודש לילדים, דבר שההורים חייבים בו במילא. ניתן לתמוך כלכלית בילדים גדולים בכדי שיתפנו ללמוד תורה. לכתחילה, ראוי שעיקר הכסף ילך עבוד צדקה לעניים ובמיוחד לתלמידי חכמים. כיום נוהגים גם לתת את הכסף לשאר ענייני מצוות, כגון: ישיבות, שיעורי תורה, מצוות ישיבת ארץ ישראל וכד'. כדאי לחלק את הכסף לכמה מטרות שונות. את החישוב למעשר ניתן לעשות כל חודש או בסיכום של כמה חודשים ואף שנה שלמה. בעלך, כעצמאי, יכול בסוף כל שנה לעשות את חשבון הרווחים (כשעושה את החשבון למס הכנסה) ולתת מעשר כספים. בכל אופן, כדאי לתת גם סכומי כסף לצדקה כל השנה ולנכות אותם מחשבון כסף המעשר.
שאלה: שליחת שיר לזמרת חילוניה: האם מותר לי לשלוח שירים שכתבתי לזמרת חילוניה ע"מ שתשיר אותם?
תשובה: נראה לענ"ד שאם תוכן השירים הוא חיובי ויש בו רעיונות מוסריים או אהבת ישראל ותורה או אהבת ארצנו הקדושה, אפשר להקל. כיון שהזמרת תשיר גם אם לא יהיו השירים שלך. ואם השירים שלך הם חיוביים אולי אפשר שיעוררו מחשבות טובות בלב שומעיה. אמנם אם הזמרת מפורסמת חלילה בדברים רעים, כדאי שלא יזכירו את שמך, שלא יקשרו בינה לבינך.
שאלה: שיטות שונות בעבודת ה : אני קצת מבולבל מהשיטות השונות בעבודת ה - חב"ד, ברסלב, חסידויות אחרות, תורת הרב. האם ייתכן ללמוד מכולם ולקחת מה שאני מרגיש שטוב לי או שכדאי לבנות את עצמי בדרך מסיימת אחת?
תשובה: הדרך הנבונה בתחילה להתמסר לדרך אחת. רק לאחר שיש דרך אחת מבוססת ניתן גם להתבסם מדרכים אחרות.
שאלה: איך יתכן שהמשיח יגיע עכשיו?: ידוע שהמשיח יבוא או בדרך של "בעיתה", בתהליך הארוך שמבואר במקורותינו, או ב"אחישנה" אם יזכו ישראל. אם אנו רואים שעם ישראל ברובו אינו שומר תורה ומצוות, איך אפשר לצפות למשיח שיגיע בכל רגע? הרי במצב כזה צריך לחכות למלחמת גוג ומגוג, מות היהודים החוטאים וכו?
תשובה: הרמב"ם כותב בהלכות מלכים שאנו לא יודעים בדיוק איך יתקיימו הנבואות האלו. אנו צריכים לצפות כל יום שמא הוא יבוא. אנו מאמינים שתהליך גאולת עם ישראל ילך גם אם יש חלק מהעם שאינו ראוי, כמו שהיה בגאולת מצרים. עם ישראל סובל עד היום כהשפעה מחטא העגל ועוד חטאים שהיו במדבר על ידי עולי מצרים ובכל זאת זה לא מנע את תהליך הגאולה.
שאלה: גבולות הארץ: הרב ישראל אריאל שליט"א בספרו החדש כותב, כי גבולות הארץ המחייבות לעניין כל המצוות הן הגבולות שנאמרו לאברהם אבינו - מנהר מצרים ועד נהר פרת. לדבריו, לכינוי "גבולות ההבטחה" כמתייחסות למציאות עתידית רחוקה שאין לה השלכות לימינו, אין בסיס בדברי ח והפוסקים. מה דעת הרב בנושא?
תשובה: לפי שיטת הרמב"ן החיוב לכבוש הוא את כל הארץ לפי ההבטחה לאברהם אבינו. הגבולות שצוינו בפרשת מסעי הם הגבולות שלגביהם יש חיוב לחלק את הארץ בגורל וברוח הקודש. עבר הירדן התחלקה לראובן גד וחצי המנשה ללא גורל ורוח הקודש ובכל זאת זה ארץ ישראל. אולם מקום זה צריך להיכבש וכל עוד זה לא נכבש, אנו יודעים שמחוץ לגבולות עולי בבל אין חיוב של תרומות ומעשרות. למעשה על שטחים אלו של גבולות ההבטחה אין חלות מעשית אולם יש חיוב לכבוש אותם ואם יש לעם ישראל יכולת, לפי הרמב"ן הוא מחוייב לכבוש אותם.
שאלה: תביעת פיצויים בערכאות לניצולי שואה: לרב דב ליאור שליט"א, סבא וסבתא שלי ניצולי שואה. לפני מספר שנים הם תבעו בערכאות את ממשלת פולין בגין עבודות הכפייה שהם עבדו, וקיבל פיצויים בסך 10,000 אירו. (נשאר להם רק 9,000 כי 10 לקחה העורכת דין). האם הכסף כשר? אם לא, מה עלי לעשות, והאם אסור לי להנות ממנו? וזאת בהתחשב בעובדה שההורים שלי לא מרשים לי לתרום את הסכום הזה.
תשובה: אין סיבה שיהיה אסור, הרי הגויים עשקו וגזלו את היהודים ועכשיו עושים תיקון במשהו להחזיר את הגזילה.
שאלה: מזוזה לשמירה ברכב: לפני כמה ימים ביקרתי בקברי צדיקים ורכשתי שם מזוזה לרכב, קטנה כזאת שרשום עליה "כי מלאכיו יצוה לך להשמרך בכל דרכך" על הקופסא עצמה שמזוזה נמצאת בתוכה. המזוזה נראית קטנה כזאת, יפה עם כל האותיות שאמור להיות עליה. שאלתי אנשים ואמרו לי שאסור לשים מזוזה בכלל ברכב. אז השאלה שלי, אולי המזוזה הזאת היא יותר בקטע של ברכת הדרך. בכל אופן אשמח לדעת אם אפשר או לא?
תשובה: ף לא ידוע לי האם מדובר על מזוזה שנכתבה לשם קדושת מזוזה. אם היא נכתבה לשם קדושת מזוזה אסור להשתמש באופן קבוע ברכב. זו הורדה בקדושת המזוזה. הרכב פטור ממזוזה ולכן אי אפשר לשים מזוזה שנכתבה בקדושת מזוזה ברכב. אם מדובר על כתיבת שתי הפרשיות שמע והיה אם שמוע בקלף לצורך שמירה יש לאסור מצד שאין מתרפאין בדברי תורה. אדם יכול להחזיק ברכבו ספר קודש כגון חמשה חומשי תורה או תהילים בכדי ללמוד ולהתפלל בהם. הם יכולים ממילא להוסיף לו זכויות שיגרמו גם לשמירה בדרכים. קופת צדקה ניתן לשים ברכב בכדי שזה יהיה בסיס לשמירה וכמו שח אמרו האומר סלע זו לצדקה כדי שיחיה בני הרי זה צדיק גמור.
שאלה: העברת ציוד מגמ"ח לגמ"ח: הקמתי גמ"ח שמחות מכסף שתרמו אנשים וחלקו תרמתי אני. חלק מהציוד שנקנה כבר לא מתאים למקום מסיבות שונות וברצוני לתרום אותו לגמ"ח אחר העוסק באותו התחום. האם זה מותר?
תשובה: אם התרימו את האנשים עבור מקום מסוים (לדוגמא ביישוב שהיה ברור לאנשים שהגמ"ח יפעל ביישוב) אז זה בעיה להעביר. אולם אם האנשים תרמו לצורך הגמ"ח ללא קשר למיקומו (לדוגמא בעיר גדולה), מותר להעביר לגמ"ח אחר שמיועד לאותה מטרה.
שאלה: קריאה לילד בשם קצר: האם ניתן לקרוא לילד בשם קצר-כמו שי לדוגמא, האם יש משמעות למספר האותיות?
תשובה: אין בעיה לקרוא לילד 'שי'.
שאלה: מכנס קצר בבית כנסת בשבת: יום שישי לקראת ערב שבת התברר לי, לצערי הרב, שאין לי מכנסי שבת או כל מכנס ארוך אחר, מכיון שלא שמתי לב והכל היה בכביסה. מיד כיבסתי את אחד המכנסיים שיהיה לי לשבת בבוקר. שאלתי היא לגבי תפילת ליל שבת. התלבטתי מאד אם ללכת לתפילה, כל מה שהיה ברשותי היה מכנס קצר. לבסוף החלטתי להתפלל בביתי, משום כבוד שבת ובית כנסת. (מקפידים במקומותינו להתפלל עם מכנס ארוך בבית כנסת, וכך גם חונכתי). האם טעיתי בשיקול דעתי?
תשובה: קודם כל יש לדעת שלפי המשנה ברורה כיוון שהמכנסיים בכניסת השבת לא היו ראויים ללבישה באותו זמן, ישנו מושג שנקרא כל מה שהוקצה בין השמשות הוא מוקצה לכל היום. ולכן לפי שיטת יהודי אשכנז יש להחמיר ולא ללבוש את המכנסיים במשך כל השבת. אמרו לי שהרב עובדיה יוסף חולק על המשנה ברורה והוא אומר שכיוון שזה מתייבש לבד זה נחשב כדבר שגמרו בידי שמיים ואם זה מתייבש במשך הלילה מותר ללבוש אותם למחרת. ולכן הנוהגים כמנהג הספרדים יכולים לסמוך על הרב עובדיה.
שאלה: דייג לשם ההנאה: האם מותר לדוג דגים בשביל ההנאה ולא לשם אכילה (האם שייך פה דין של צער בעלי חיים)?
תשובה: אם אין לך בזה שום תועלת, אני חושב שלא ראוי לעשות את זה. אינני יכול להגיד שיש בזה ממש איסור, אבל אם אין בזה שום צורך לאדם זה לא ראוי.
שאלה: לימוד משפטים לבנות: האם מותר לאשה ללמוד משפטים, כמובן רק כאשר לומדים בנות בלבד?
תשובה: אם מקפידים על גדרי צניעות אפשר ללמוד. הייתי ממליץ לכל מי שלומדת היום משפטים להתעסק בתחום של עריכת חוזים או מערכת משפטית וכדו'. אבל עיסוק בתביעות משפטיות וייצוג בבתי משפט - אני חושב שזה לא כבודה של האשה שתכניס את עצמה לכל ההתדיינות (ובמיוחד בנושאי גירושין) שבמהלכה הרבה פעמים הצדדים צועקים אחד על השני את שקרנית וכדו'. יש מספיק תחומים אחרים לעסוק בהם בעריכת דין.
שאלה: מעשר כספים לאברך: א. איך צריך להתנהג בחור ישיבה לעניין מעשר כספים, כשהמציאות שהכסף שיש לו זה מההורים. השאלה מצויה מאוד כאשר מקבל כסף מההורים או מסבא וכדומה או אפילו על שיעורים שהעביר, האם צריך או חייב להפריש מעשר כספים כיון שאין לו פרנסה מכוחות עצמו? ב. אברך שהוריו עוזרים לו בהוצאות הדירה ובשאר דברים, האם עליו לתת מעשרות מהמלגה של הכולל או ממשכורת אשתו בעוד שנצרך לעזרה מההורים? ג. האם מלכתחילה אני יכול להחליט לא לתת דווקא מעשר אלא הכל לפי המצב?
תשובה: א. אם ההורים מפרנסים אותו כמו כל ילד שלא התחתן וההכנסות שלו הם לשימושו האישי, הרי שיש לתת מעשר. אם הוא משתמש בהכנסתו להוצאות האישיות שלו אלא שמאחר וזה לא מספיק הוריו עוזרים לו, אינו חייב במעשר. ב. לא, אבל כדאי שיתן סכום קבוע לצדקה. ג. מעשר הינו מנהג. אמנם מנהג שראוי לנהוג בו אבל במקרה ולאדם אין מספיק להוצאותיו הוא פטור מלתת מעשר  ובלבד שלא יוציא על מותרות. בנוסף, אם אין לו מספיק כסף הרי שעניי ביתו קודמים לאחרים.
שאלה: ברכות לעילוי נשמה: אמא החזירה את נשמתה לבורא לפני חודש וקצת. מאז, כל ברכה, תפילה או צדקה אנחנו מבקשות לפני שזה יהיה לעילוי נשמת אמא. האם זה ר או שמא האיזכור הרב יכול להזיק לה? ואם כן, האם מספיק שאומר פעם אחת ביום שכל הברכות והתפילות יהיו לעילוי נשמתה ובכך הכל כלול? ויישר כח.
תשובה: מספיק שתאמרי פעם בחודש שכל מה שאת עושה יהיה לעילוי נשמת האמא.
שאלה: חנוכת בית ומזוזה ישנה: האם ניתן להשאיר את המזוזה הישנה בדלת הראשית לאחר שהדירה שופצה?
תשובה: מותר להשאיר את המזוזה. אבל כדאי לנצל את ההזדמנות ולבדוק את המזוזה, אם לא בדקתם כבר זמן רב.
שאלה: מזוזה כשאין דלת: בשו"ע יו"ד רפז בש"ך סק"א כתוב שאם יש מזוזה משמאל וקיר נמשך מימין יקבע בלי ברכה. האם מדובר כאשר גם אין דלת, אזי נאמר ס"ס לאור המחלוקת לגבי חיוב מזוזה בלי דלת ויהיה פטור ממזוזה בכלל?
תשובה: אכן אם אין דלת יקבע בלי ברכה.
שאלה: ממתי מעשר לצדקה: מאיזה סכום שאני מרוויח עליי לתרום מעשר לצדקה? אני נער שעובד בעבודות מזדמנות ולא מרוויח מזה הרבה, למרות שאני חי בעיקר על ההורים. ממתי אני כן צריך לתרום?
תשובה: לדעתי אינך מחויב במעשר כספים. כל העניין של מעשר כספים הוא מנהג ולא חיוב, במנהג זה מדובר על אדם שמרוויח ויש לו הכנסה והוא יכול לחסוך - הוא נותן מעשר כספים. אולם מי שמרוויח כמה שקלים שזה דמי כיס אינו צריך לתת. כמובן שהוא יכול לתת אם הוא רוצה להיות סופר חסיד.
שאלה: מכירת כרטיסים למופע שמתקיים בשבת : אנו מוקד טלפוני הנותן שירות למגוון רחב מאוד של לקוחות, כמו: חברות, רופאים, תיווכים וכו'. אחד מהלקוחות שלנו הוא בעל תוכנה להזמנת כרטיסים למופעים. באפשרות הלקוח לקנות ישירות כרטיסים דרך התוכנה באינטרנט או להתקשר למוקד טלפוני. היות ובעל התוכנה אין ברשותו מוקד טלפוני פנה אלינו כדי להיות החלק הטלפוני של התוכנה. מארגני מופעים פונים אליו כדי לשכור את התוכנה והמוקד הטלפוני כדי למכור כרטיסים. חלק מהמופעים מתקיימים בשבת. האם מותר לנו למכור את הכרטיסים של מופעים שמתקיימים בשבת? בידוע שזה לקוח מאוד גדול עבורנו וכרגע אין באפשרותינו למכור רק חלק מהכרטיסים. אותם מופעים נמכרים בכמה מוקדים בו זמנית ולא רק אצלנו. המוקד שלנו סגור בשבת. אשמח לקבל תשובה בהקדם.
תשובה: עליכם להימנע מכיוון שיש בזה מסייע לדבר עבירה. בעזרת ה' הקב"ה ישלים את חסרונכם ממקום אחר.
שאלה: זמן מירבי בין השכיבנו לעמידה: מה הזמן מירבי שניתן לחכות בין בין השכיבנו לעמידה בלי שיחשב הפסק?
תשובה: כל עוד שעסוקים בעניני התפלה או בקדיש, לא נחשב הפסק. אם מפסיק בזמן מעבר לכדי שאלת תלמיד לרב אין את המעלה של סמיכת גאולה לתפלה.
שאלה: העמדת קראוון על אדמה חקלאית: מקובל להעמיד קראוונים על אדמה חקלאית על מנת לשכן אנשים בו ולגבות מהם שכר דירה. הדבר מעולה להשלמת הכנסה למשפחות בעלות קרקע שלא מעוניינות להשיג אישורי בנייה ולשלם ארנונה נוספת וכו. ישנו חוק במדינת ישראל, כפי שהבנתי, שכל דבר נייד לא זקוק לאישורים ואם מציבים קראוון על גלגלים או שניתן בכל עת לגרור אותו משם הוא נחשב נייד. הבעיה היא, שלחבר אותו לביוב, חשמל, מים וכו הופך אותו, אולי (כי הדינים של מדינת ישראל נראים לי קצת מעורפלים בנושא), למבנה של קבע שמחוייב באיזושהי פרוצדורה של ת נוסף (הכל מאוד עמום). יתכן שהכל תלוי באישור המועצה המקומית - עד היום לא הבנתי למי צריף לפנות כדי להיות "אזרח ישר". למעשה, נוהגים להעמיד קראוונים בכל מקום ללא אישורים מיוחדים. אני רוצה להיות יהודי טוב, לפעול לפי דינא דמלכותא, לא לצפצף על מיסים שמגיעים למדינה - מה אני עושה? אם ראש המועצה שלי מאשר לי ומעלים עין זה נחשב שקיבלתי אישור מהמדינה?
תשובה: תפנה למועצה ותפעל לפי ההוראות שלהם, אם הם מעלימים עין אתה לא צריך להיות 'סופר חסיד'.
שאלה: תספורת אישה באמצעות ספר : אשתי הולכת עם כיסוי ראש ואינה לוחצת ידי גברים אם מושיטים לה אך טוענת כי אינה מוצאת מספרה ובה אישה שתוכל לספרה. היא טוענת כי יש יותר ספרים גברים וכי נסיונם גדול משל ספרים נשים. בעבר הסתפרה אצל ספרית אך כיום טוענת שאין טעם לחזור כי אינה מקצועית דיה. מיותר לציין את הרגישות בתספורת ע"י ספר ואת אי הצניעות בנושא, כך שמצד אחד הולכת עם כיסוי ראש וממעטת ללחוץ ידי גברים אך בוחרת להסתפר ע"י ספר אשר שם גדרי הצניעות נפרצים. איך עלי לנקוט, והאם יש טעם להעיר בנושא?
תשובה: נראה שאתה צודק וראוי להימנע מלהסתפר אצל גברים. אולם במקום שאין מישהו אחר יתכן שניתן להתיר בדוחק ודומה הספר לרופא שעסוק באומנותו. למעשה הערת לאישתך. אם היא לא מקבלת דעתך בנקודה זו תנסה לשלוח אותה לרב שתקבל הוראתו. אם מתעקשת הנח לה.
שאלה: מלאכת חובל : אני כרגע לומד את דיני צידה וחובל וניסיתי להבין את מלאכת חובל והבנתי מהגמרא בשבת דף קו ורש"י שם בד"ה מתני ר יהודה שכתב : " ול"נ וכו.". שבחובל לרבי יהודה אין שם של מלאכה הצריכה לגופה. שהרי אין שם מלאכה בחבלה עצמה שזה מקלקל אלא עקב התיקון שיצא אח"כ מהחבלה שצריך לכלבו או לאפרו מחייב ואילו לרבי שמעון אפילו שלא יהא צריך לכלבו או לאפרו חייב שכך הוא החיוב במלאכת חובל. אבל ע"פ הבנתי זו קשה לי שאלת הגמרא בדף קכא: "אילימא רבי יהודה הא אמר מלאכה שאינה צריכה לגופה חייב עליה". ופירש רש"י שם: והיכי שרי במלאכה גמורה כשאין רצין אחריו דליכא פקוח נפש: והבנתי שע"פ זה לרבי יהודה חובה לפרש שמדובר שמעוניין לחבול ולהרוג המזיק בצריך לכלבו. וקשה לי שהרי מכל הסוגיה שם משמע שבחובל אסור מהתורה אפילו ללא שום צורך וכן מובא בצד פרעוש שרבי יהושע מודה שחייב אם הורגו. והבנתי שצריך לומר שרבי יהושע זה לשיטת רבי שמעון ולא רבי יהודה שהרי לרבי יהודה יחייב רק בצריך לכלבו, והרי פשוט שבפרעוש לא שייך להעמיד זאת. וגם להלכה נפסק שאסור להרגו כמו שאסור להרוג גמל? לסיכום: לא הבנתי את הקו הישר שעובר בין כל הסוגיות ואיך הן מסתדרות. אודה לכבוד הרב אם יוכל להסביר ולפשט את הדברים שאבין בע"ה.
תשובה: בסוגיא בדף קו,א מתבאר לפי רש"י שלרבי יהודה, שלא מצריך מלאכה הצריכה לגופה, לא צריך שהתכלית של המלאכה תהיה בדבר שבו פועל אלא אפילו תכלית חיצונית מחייבת, כגון: חובל וצריך לכלבו. ממילא, במלאכות שמהותם קלקול, שחייבים בהם רק אם יש תכלית חיובית למלאכה, אפשר שהתכלית תהיה חיצונית למלאכה כדי להעלותה ממלאכת קלקול למלאכה מתקנת ויוצרת. ולכן, בחובל וצריך לכלבו חייב לפי רבי יהודה. וגם בהריגת מזיקים, כיוון שעושה את המלאכה לתועלת, כדי לסלק המזיקים מן העולם, שפיר חשיב מלאכת תיקון, שהרי עושה אותה לתועלת וחייב לפי רבי יהודה. ולא צריך דווקא שיחבול בשביל הדם אלא כל תועלת, אפילו חיצונית, מגדירה את המלאכה כמלאכת תיקון. (ויש צד של עדיפות בתיקון של הריגת מזיק מאשר חובל וצריך לכלבו, שדרך בני אדם להרוג מזיקים אבל אין כל כך דרך בני אדם לחבול באחר ולהותיא דם בשביל ליתן לכלב) ר' יוחאי פרלמן
שאלה: ברכת שמן זית לפני ואחרי: השותה שמן זית ומברך בורא פרי העץ, האם עליו לברך גם ברכה אחרונה? ואם כן, איזה ברכה?
תשובה: חכמים לא תיקנו ברכה על שתית שמן זית כיוון שזה מזיק לשתות אותו לבד, אולם אם שותים אותו מעורב עם עוד דברים מברכים בורא פרי העץ. אם שתית רביעית יש לברך על העץ ועל פרי העץ.
שאלה: הפרשת חלה - חיבור בין החלק המופרש לעיסה כולה: רבה למורנו ורבנו הגאון רבי זלמן ברוך מלמד שליט"א! רציתי בבקשה לשאול, עשינו הפרשת חלה כך - לקחנו חתיכה מן העיסה והחזרנו אותה אבל עדיין לא הפרשנו חלה, אחר כך הברכה "להפריש חלה תרומה", אח"כ לקחנו את החתיכה והרמנו אותה קצת ועדיין היא היה חיבור של בצק בין החלק שהרמנו לשאר העיסה, ואמרנו "הרי זו חלה", כך שבאותו זמן שאמרנו הרי זו חלה היה חיבור של בצק לשאר העיסה. השאלה - מה הדין, בדיעבד, האם מותר לאכול מהבצק? אכלנו כבר, ונשאר לנו עוד. ובכלל, מתי יש "חלות" על החלק המופרש? ואם זה רק כמוצאים אותו לגמרי, אז האם בגלל שאמרנו "הרי זו חלה" אז זה יצר את נחלות ואז זה בעיה כי זה היה מחובר? לכבוד הרב.
תשובה: הההפרשה של החלה נעשתה על החתיכה שהרמתם והשאר היה מותר לאכול ורק החלק שהיה מחובר לחלה שהפרשתם כלומר במקום החיבור כל מה שאולי שיך לחלק החלה יש להחשיבו כחלה מספק.
שאלה: לכסוף לבית המקדש: אני רגיל להתפלל על ביהמ"ק בתפילה וכו אבל אני לא עוצר לפעמים ושואל את עצמי, למה? יצא לי לשמוע מעט שיעורים על מה שיהיה ואני מרגיש שהנושא מאוד חלש אצלי. האם הרב יוכל להמליץ לי על ספרים ברמה פשוטה שיעזרו לי להבין ויותר לכסוף ולרצות את ביהמ"ק או מקורות אחרים שיוכלו לתת לי תשובה?
תשובה: ישנו ספר שיצא לפני מספר שנים על ידי רבנים מהר ברכה שנקרא אל הר המור ואל גבעת הלבונה. ספר זה מסביר מבחינה רעיונית וערכית את סגולתו של ביהמ"ק.
שאלה: לשמוע את אשתי שרה: שולחן ערוך אורח חיים הלכות קריאת שמע סימן עה סעיף ג: "יש ליזהר משמיעת קול זמר אשה בשעת קריאת שמע. הגה: ואפי באשתו, אבל קול הרגיל בו אינו ערוה (ב"י בשם אהל מועד והגהות מיימוני)". האם אסור לי לשמוע את אשתי שרה אתי בליל שבת עליכם מלאכי השרת? אני ממוצא ספרדי.
תשובה: יש איסור לשמוע קול אישה בזמן התפילה, אך אין איסור בזמן אמירת פיוטים כמו שלו' עליכם, ואשת חיל כשאומר עם אשתו ובנותיו ואחיותיו, אך לא עם נשים זרות.
שאלה: שאלות בנושא מזוזה: 1. האם מזוזה שבחלק מאותיות ה "נ", אין קוצים תגים (שעטנז גץ.) נ אחת סופית ו - 2 רגילות - האם מזוזה זו כשרה? 2. האם בכל קומה בחדר המדרגות חייבת להיות מזוזה? ברצוני לציין כי יש מזוזה בכניסה הראשית לבניין, אולם בכניסה לחדר המדרגות ובכל קומה (2 דירות בקומה) אין מזוזה.
תשובה: חוסר תגים בחלק מהאותיות אינו פוסל בדיעבד את המזוזה. אין צורך במזוזה בחדרי מדרגות מספיק שתהיה מזוזה בכניסה לבנין.
שאלה: להתרפאות בדברי תורה: בשולחן ערוך יורה דעה (הלכות מעונן ומכשף סימן קעט, סעיף ח) כתוב: "הלוחש על המכה או על החולה ורוקק ואחר כך קורא פסוק מן התורה, אין לו חלק לעולם הבא. ואם אינו רוקק, איסורא מיהא איכא. ואם יש בו סכנת נפשות, הכל מותר. הגה: וי"א דכל זה אינו אסור אלא כשקורא הפסוק בלשון הקודש, אבל בלשון לעז, לא. (רש"י בשם רבו וב"י). ומיהו ברוקק טוב ליזהר בכל ענין, בפרט אם מזכירין השם, שאין לו חלק לעולם הבא (כן משמע מהטור לדעת ר"י). השאלה היא איך זה שיש ספר בשם שיעור קומה (לרבי משה קורדואווירו) וכתוב סגולות לקרוא פסוקים שקשורים לאבר שכואב בכדי להתרפאות? זה הקישור לספר -
תשובה: יש הבדל אם משתמשים בדברי תורה בצורה של לחש או שמתפללים או לומדים דברים וזכות הלימוד היא עבור רפואת האדם. עוד ניתן לומר שהספר נכתב במקום פיקוח נפש.
שאלה: גיזום גדר חיה בין בתים: בבית פרטי יש גדר חיה שגולש לשטח הבניין שליד. על מי החובה לגזום את הענפים, על הבית הפרטי או על הבניין?
תשובה: אם דיירי הבנין שמחים מקיום הגדר חיה וגם להם יש הנאה ממנו, חובת הגיזום מוטלת על שניהם. ואם אין לדיירי הבנין כל ענין בגדר זו, החובה היא על דיירי הבית הפרטי. אך יש לציין שבכל ענין בדיני ממונות על מנת לקבוע הלכה ברורה יש צורך בשמיעת שני הצדדים.
שאלה: בית משפט כבורר בחוזה: כאשר אני בא לערוך חוזה עם אחד שאינו שומר תורה ומצוות, כגון: לשכור ממנו דירה. והוא כותב לי בחוזה שאם יש הפרת חוזה וכיוצ"ב, הסמכות לדון בזה זה לבית המשפט. מה עלי לעשות במצב שאני אומר לו שזה לא מקובל עלי, ואותו זה לא מעניין. האם עלי לבטל איתו את החוזה או רק לבטא מחאה כנגדו?
תשובה: תחפשו בורר שמוסכם אבל לא לפנות לערכאות.
שאלה: לכסות את השיער בזמן נידה: האם אישה נידה צריכה לכסות שערה בפני בעלה? במידה והתשובה חיובית האם גם בעת השינה?
תשובה: אינה צריכה לכסות בבית, אולם על הבעל להימנע מלומר דברים שבקדושה בשעה שרואה את השיער.
שאלה: קטיפת פרי באמצע טיול: 1. האם במסגרת טיול מותרת הכניסה למטע ולאכול פרי? לא מדובר על לקיחת פירות אלא על אכילה במקום. 2. אם יש ענף נושא פירות שחורג מגדר המטע אל רשות הרבים - האם אזי מותר לקטוף את הפרי?
תשובה: 1. אסור - גזל 2. זה לא הפקר.